ค่าฝุ่น PM2.5 กทม.และปริมณฑลเพิ่มสูงขึ้น จากสภาพอากาศลอยตัวได้ไม่ดีและการจราจรหนาแน่นต่อเนื่อง
ค่าฝุ่น PM2.5 กทม.และปริมณฑลเพิ่มสูงขึ้น จากสภาพอากาศลอยตัวได้ไม่ดีและการจราจรหนาแน่นต่อเนื่องนายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลช่วงบ่ายวันนี้ (18 ม.ค.63) ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 43 – 87 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นเกือบทุกพื้นที่จากช่วงเช้า โดยมีเกินเกณฑ์มาตรฐานเริ่มมีผลกระทบต่อสุขภาพ หรืออยู่ในระดับสีส้ม 42 พื้นที่ เช่น ริมถนนลาดพร้าว ซอยลาดพร้าว 95 เขตวังทองหลาง  ริมถนนพหลโยธิน เขตบางเขน  แขวงทุ่งสองห้อง เขตหลักสี่  ริมถนนสามเสน เขตพระนคร  ริมถนนดินแดง เขตดินแดง  ริมถนนอินทรพิทักษ์ เขตธนบุรี ตำบลบางพูด อำเภอปากเกร็ด จังหวัดนนทบุรี ตำบลคลองหนึ่ง อำเภอคลองหลวง จังหวัดปทุมธานี ตำบลทรงคนอง อำเภอพระประแดง จังหวัดสมุทรปราการ ตำบลปากน้ำ อำเภอเมือง จังหวัดสมุทรปราการ ตำบลอ้อมน้อย อำเภอกระทุ่มแบน จังหวัดสมุทรสาคร และริมถนนพระราม 3 - เจริญกรุง เขตบางคอแหลม เนื่องจากตั้งแต่ช่วงเช้าจนถึงขณะนี้กรุงเทพมหานครและปริมณฑลมีลมสงบและลมอ่อน ทำให้อากาศลอยตัวได้ไม่ดี จึงเป็นปัจจัยให้ฝุ่นละอองไม่กระจายตัว ประกอบกับสภาพการจราจรยังติดขัดต่อเนื่องจากช่วงเช้าในหลายเส้นทางจนเกิดการสะสมตัวของฝุ่นละอองขณะที่สถานการณ์หมอกควันภาคเหนือ 9 จังหวัดช่วงบ่ายวันนี้ (18 ม.ค.63) คุณภาพอากาศอยู่ในระดับคุณภาพปานกลางถึงเริ่มมีผลกระทบต่อสุขภาพ โดยปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 28 - 81 ไมโครกรัมต่อลูกบาศก์เมตร มีแนวโน้มค่าฝุ่นละอองเพิ่มขึ้นจากช่วงเช้า พบเกินมาตรฐานระดับสีส้มใน 6 พื้นที่ สาเหตุหลักยังเกิดจากการเผาในที่โล่งทำให้ฝุ่นละอองเพิ่มสูงขึ้นต่อเนื่องและส่งผลกระทบต่อสุขภาพ จึงเร่งระดมสรรพกำลังลาดตะเวนและดับไฟ จัดทำแนวกันไฟและบริหารจัดการเชื้อเพลิง ควบคู่กับประชาสัมพันธ์เชิงรุกเข้าถึงประชาชนสร้างการรับรู้และการมีส่วนร่วม